Mestská časť Bratislava – Nové Mesto
Materiál na rokovanie
Miestneho zastupiteľstva
dňa: 10.06.2014

 

S p r á v a
z kontroly  oddelenia sociálnych služieb MÚ B-NM, zameranej na poskytovanie finančných výpomocí obyvateľom mestskej časti
Bratislava - Nové Mesto
_______________________________________________________

Predkladá :                                                          	Materiál obsahuje :
---------------                                                                     -------------------------
Ing. Ján Dubravec                                                       	1. Návrh uznesenia
miestny kontrolór	                                  		2. Dôvodovú správu
								3. Správu

Spracovateľ :                                                       	Stanovisko právnej skupiny :
------------------	                                                     --------------------------------------
Ing. Ján Dubravec	                                  	           nie je potreba právneho
miestny kontrolór	                                                     posúdenia

Na rokovanie prizvať :
------------------------------
Ing. Gabrielu Vojtechovú
poverenú vedením OSS MÚ B-NM  

Jún 2014

Návrh uznesenia	

Miestne zastupiteľstvo  

schvaľuje  

Správu z kontroly oddelenia sociálnych služieb MÚ B-NM, zameranú na poskytovanie finančných výpomocí obyvateľom mestskej časti Bratislava - Nové Mesto

a/  s pripomienkami

b/  bez pripomienok

Dôvodová správa

Na základe plánu kontrolnej činnosti útvaru miestneho kontrolóra MČ B-NM              na I. polrok 2014, schváleného  Miestnym zastupiteľstvom MČ B-NM  uznesením     č. 19/06 dňa  17.12.2013 a v súlade so Zásadami kontrolnej činnosti samosprávy MČ B-NM, miestny kontrolór s pracovníčkami útvaru kontroly vykonal kontrolu oddelenia sociálnych služieb MÚ B-NM, zameranú na poskytovanie finančných výpomocí obyvateľom mestskej časti Bratislava - Nové Mesto.
Cieľom kontroly bolo preveriť zabezpečovanie a vykonávanie agendy poskytovania jednorazovej finančnej výpomoci obyvateľom MČ B-NM na preklenutie finančnej tiesne, poskytovanie jednorazovej finančnej výpomoci pre rodiny s deťmi zo sociálne slabších rodín, nezamestnaných obyvateľov a dôchodcov mestskej časti Bratislava - Nové Mesto a poskytovanie finančných prostriedkov z rozpočtu MČ B-NM na letnú detskú rekreáciu pre deti zo sociálne slabších rodín a jednorazovej finančnej výpomoci k Vianociam obyvateľom MČ B-NM poberajúcim dávku v hmotnej núdzi      a obyvateľom, ktorým boli zverené deti do starostlivosti, nahrádzajúcej starostlivosť rodičov v súlade s platnými právnymi normami a Zásadami poskytovania finančných výpomocí obyvateľom MČ B-NM za obdobie rokov 2012 - 2013.

S p r á v a 
z kontroly  oddelenia sociálnych služieb MÚ B-NM, zameranej na poskytovanie finančných výpomocí obyvateľom mestskej časti
Bratislava - Nové Mesto
_________________________________________________________________

	Miestny kontrolór mestskej časti Bratislava - Nové Mesto s pracovníkmi útvaru kontroly vykonal na základe plánu kontrolnej činnosti útvaru miestneho kontrolóra MČ B-NM na I. polrok 2014, schváleného uznesením MZ MČ B-NM č. 19/06 dňa 17.12.2013 a v súlade so Zásadami kontrolnej činnosti samosprávy MČ B-NM, kontrolu oddelenia sociálnych služieb MÚ B-NM. 
	Cieľom kontroly bolo preveriť zabezpečovanie a vykonávanie agendy poskytovania jednorazových finančných výpomocí pre rodiny s deťmi zo sociálne slabších rodín, nezamestnaných obyvateľov a dôchodcov mestskej časti Bratislava - Nové Mesto v súlade s platnými právnymi normami a Zásadami poskytovania finančných výpomocí obyvateľom MČ B-NM za obdobie rokov 2012 - 2013.

Program kontroly bol zameraný na :

1. Poskytovanie jednorazovej finančnej výpomoci obyvateľom MČ B-NM na 	               preklenutie finančnej tiesne 

2. Poskytovanie jednorazovej finančnej výpomoci rodinám s deťmi a poskytovanie finančných prostriedkov z rozpočtu MČ B-NM na letnú detskú rekreáciu pre deti zo sociálne slabších rodín

3. Poskytovanie jednorazovej finančnej výpomoci k Vianociam obyvateľom MČ B-NM poberajúcim dávku v hmotnej núdzi a obyvateľom, ktorým boli zverené deti do starostlivosti, nahrádzajúcej starostlivosť rodičov

	Stav na úseku činnosti kontrolovaného oddelenia bol zisťovaný nepriamou kontrolou, t.j. štúdiom predložených dokladov, súvisiacich s predmetom kontroly.
	Porovnaním zisteného skutočného stavu so stavom požadovaným bolo zistené nasledovné :
	V súlade so Štatútom mestskej časti Bratislava - Nové Mesto, ktorý schválilo Miestne zastupiteľstvo mestskej časti Bratislava - Nové Mesto /MZ MČ B-NM/ podľa   § 11, ods.4, písm. k/, zákona číslo 369/1990 Zb. o obecnom zriadení v znení neskorších predpisov /n.p./, § 15, ods.2/, zákona SNR č.377/1990 Zb. o hlavnom meste SR Bratislave, v znení n.p. a čl.18, ods.5, Štatútu hlavného mesta SR Bratislavy, v znení neskorších dodatkov, podľa čl.2 – Postavenie mestskej časti a jej obyvateľov, ods.3/, písm. h/, obyvateľ mestskej časti B-NM, ktorý je v nej prihlásený na trvalý pobyt má právo požadovať pomoc v čase náhlej núdze.
V súlade s § 24, § 28 a § 30, ods.1, zákona č.599/2003 Z.z. o pomoci v hmotnej núdzi a o zmene a doplnení niektorých zákonov v znení n.p. a v súlade so Štatútom hl. mesta SR Bratislavy v znení dodatkov č.1-3, čl.32, ods.5, zodpovedná pracovníčka na kontrolovanom úseku sociálnych služieb Miestneho úradu B-NM   /MÚ B-NM/ zabezpečuje sociálnu agendu poskytovania jednorazových dávok                   v hmotnej núdzi, jednorazových finančných výpomocí a sociálne poradenstvo pri zabezpečovaní základných životných podmienok a pomoci v hmotnej núdzi.
	Podľa čl.2, ods.5/, Štatútu MČ B-NM orgány MČ sú povinné v spolupráci s orgánmi Bratislavy poskytnúť obyvateľom MČ nevyhnutnú okamžitú pomoc v jeho náhlej núdzi spôsobenej živelnou pohromou, haváriou alebo inou podobnou udalosťou, najmä zabezpečiť mu prístrešie, stravu alebo inú materiálu pomoc. Podľa čl.4, ods.2, písm. a/, rozhodujú aj o jednorazovej dávke v hmotnej núdzi. 
Podľa čl. 11, ods.9/, písm. d/, Štatútu MČ B-NM, zriadilo MZ MČ B-NM stálu komisiu sociálnych vecí a bývania ako poradný, iniciatívny a kontrolný orgán bez rozhodovacej právomoci. 

Podľa ustanovení zákona SNR č. 377/1990 Zb. o hlavnom meste SR Bratislavy v znení n.p. a zákona SNR č. 369/1990 Zb. o obecnom zriadení v znení n.p., poskytuje starosta MČ B-NM aj v súlade s čl. 20/, 30/, Štatútu hlavného mesta SR s účinnosťou od 1.9.2008 jednorazové finančné výpomoci obyvateľom MČ B-NM, ktorí sú v nej prihlásení na trvalý pobyt. Podľa čl.23 Štatútu MČ B-NM vnútornou organizačnou normou mestskej časti sú Zásady poskytovania finančných výpomocí občanom mestskej časti /ďalej len Zásady/, schválené uznesením MZ MČ B-NM      č. 2/16 dňa 17.3.2011 v znení úpravy schválenej uznesením  MZ MČ B-NM č. 5/20 dňa 16.6.2011 a dodatku č.1 schváleného uznesením MZ MČ B-NM č.9/19 dňa 14.2.2012 s účinnosťou od 1.3.2012.

	Zásady poskytovania finančných výpomocí obyvateľom /pre obdobie kontrolovaných rokov/ boli schválené MZ MČ B-NM dňa 17.03.2011 uznesením č.2/16 s účinnosťou od 01.04.2011 v znení dodatku, ktorý bol schválený dňa 16.06.2011 uznesením č.5/20 s účinnosťou dňom schválenia.
	Pri posudzovaní možnosti poskytnutia jednorazovej finančnej výpomoci sa v kauzálnej súvislosti zohľadňujú náklady na stravovanie, ďalšie náklady na domácnosť a starostlivosť o zdravotný stav obyvateľa a spoločne posudzovaných osôb v zmysle § 115 a § 116 Občianskeho zákona. 
	 
	Jednorazové finančné výpomoci  sa podľa Zásad  poskytujú obyvateľom na preklenutie finančnej tiesne a na ostatné mimoriadne výdavky,  ktoré nie sú schopní pokryť z vlastného príjmu, predovšetkým na ošatenie, drobné opravy v domácnosti, vybavenie detí pred nástupom do školy, úhradu školy v prírode, letného detského tábora a v iných podobných prípadoch.  Z mimoriadne - zreteľa hodných dôvodov, ako je :
- požiar v byte alebo v rodinnom dome vo vlastníctve žiadateľa,
- naliehavý a finančne náročný lekársky operačný zákrok, 
- nevyhnutný liečebný a  lekármi doporučený rekondičný pobyt,
- naliehavý odchod do zahraničia v prípade úmrtia blízkej osoby,  je možné výšku jednorazovej finančnej výpomoci zvýšiť až do sumy  350,00 €, po prerokovaní           v sociálnej komisii a tiež vo finančnej komisii MZ MČ B-NM. 
		
	Pre rok 2012 bol schválený rozpočet výdavkov na poskytnutie jednorazových finančných výpomocí v objeme 138.731,00 €, z toho 86.245,00 € na jednorazové finančné príspevky pri narodení dieťaťa, 14.265,00 € pre rodiny s deťmi, 24.310,00 € pre dôchodcov a 13.911,00 € pre nezamestnaných. V uvedenom roku bolo poskytnutých spolu 1.161 jednorazových finančných výpomoci v objeme    117.622,10 €, čo oproti rozpočtu predstavovalo neplnenie vo výške 21.109,00 €.
Pre rok 2013 boli schválené zdroje na poskytnutie jednorazových finančných výpomocí vo výške 121.052,00 €, z toho 91.473,00 € na jednorazové finančné príspevky pri narodení dieťaťa, 12.090,00 € pre dôchodcov, 10.149,00 € pre rodiny   s deťmi a 7.340,00 € pre nezamestnaných. Čerpanie rozpočtu bolo pri poskytnutí 1.032 jednorazových finančných výpomocí v objeme 113.960,00 €.    

k bodu 1/

	Kontrolou poskytnutia jednorazovej finančnej výpomoci /ďalej len JFV/  obyvateľom MČ B-NM na preklenutie finančnej tiesne bolo zistené nasledovné :
	V roku 2012 bolo na základe žiadosti občanov MČ B-NM a prerokovania          v komisii sociálnych vecí a bývania MZ MČ B-NM individuálne priznaných spolu  32 JFV v objeme 3.385,00 €, z toho :
v kategórii občanov " dôchodcovia" - 17 JFV vo výške 1.670,00 €, 
v kategórii občanov "nezamestnaní"- 5 JFV vo výške 415,00 €,
v kategórii občanov "rodiny" -  10 JFV vo výške 1.300,00 €.
	 V roku 2013  bolo individuálne priznaných spolu 20 JFV v objeme 2.205,00 €, a to : 
v kategórii občanov "dôchodcovia" - 7 JFV vo výške 740,00 €, 
v kategórii  občanov "nezamestnaní"- 4 JFV vo výške 340,00 €, 
v kategórii občanov "rodiny" - 9 JFV vo výške 1.125,00 €.
Kontrolnej skupine bola predložená kompletná spisová dokumentácia žiadateľov o JFV, ku ktorej boli poverenou zamestnankyňou preverovaného oddelenia vypracované zoznamy poskytnutých JFV podľa kategórií občanov             v danom roku.
	Vykonanou kontrolou poskytovania JFV dôchodcom a zdravotne postihnutým obyvateľom neboli zistené nedostatky. K žiadostiam o poskytnutie výpomoci,             v prevažnej miere na zakúpenie ošatenia a obuvi, ale aj liekov, či vykonania menších úprav bytu, boli žiadateľmi doložené požadované doklady, ako rozhodnutie o výške dôchodku zo Sociálnej poisťovne, potvrdenie lekára o zdravotnom stave                    a odkázanosti občana na diétne stravovanie, potvrdenie o výške nákladov na bývanie, potvrdenie o poskytovaní dávok v hmotnej núdzi z Úradu práce, sociálnych vecí a rodiny a čestné vyhlásenie o majetkových pomeroch. Návrh na priznanie JFV, vypracovaný poverenou zamestnankyňou kontrolovaného oddelenia obsahoval výpočet príjmu nad, resp. pod stanovenou hranicou na jedného člena domácnosti.  Do príjmu bola na základe vyššie uvedených potvrdení započítaná výška mesačného dôchodku, príp. dávka v hmotnej núdzi, bezvládnosť. Potreba žiadateľa zahŕňala stravovanie, príp. diétne stravovanie a náklady na domácnosť. Podľa zásad, pri určení nákladov na stravovanie pre jednu plnoletú osobu vo výške 85,00 € mesačne sa vychádzalo z výšky stravnej jednotky v zariadeniach sociálnych služieb, určenej    v § 4 ods. 1/ vyhlášky MPSVaR SR č. 390/2005 Z.z. v platnom znení. V rámci  posudzovania zdravotného stavu žiadateľa sa podľa Zásad, pri lekársky potvrdenej diéte, zvýšili náklady na stravovanie o 30,00 €. V súvislosti s výdavkami na domácnosť bolo podľa Zásad pri nadštandardnom bývaní, t.j. pre 1 osobu viac ako 1,5 izbový byt I. kategórie do potrieb žiadateľa započítaných 100,00 € pre 1 osobu       a 150 € pre dve osoby.
	Preverením výpočtu poskytnutých JFV neboli zistené nezrovnalosti a bol dodržaný postup v zmysle stanovených kritérií Zásad. JFV pre dôchodcov                  a zdravotne postihnutých obyvateľov boli podľa výpočtu príjmu nad stanovenou hranicou priznané vo výške do 130,00 € pre jednotlivca a vo výške do 150,00 € pre manželskú dvojicu.  
	Preverením skutočností, týkajúcich sa zamietnutia žiadostí dôchodcov             a zdravotne postihnutých obyvateľov o JFV neboli preukázané nedostatky. V roku 2012 komisia sociálnych vecí a bývania MZ MČ B-NM odporučila zamietnuť jednu žiadosť z dôvodu, že žiadateľom /manželská dvojica/ už bola v danom roku JFV poskytnutá. V roku 2013 komisia sociálnych vecí a bývania MZ MČ B-NM odporučila  zamietnuť jednu žiadosť z dôvodu presiahnutia príjmu žiadateľa nad stanovenú hranicu.
	Kontrolou poskytovania JFV nezamestnaným obyvateľom MČ B-NM za preverované obdobie neboli zistené nedostatky. K žiadostiam o poskytnutie výpomoci boli doložené požadované doklady, preukazujúce príjem a potrebu  žiadateľa, t.j. náklady na stravovanie a domácnosť a príjem žiadateľa bol doložený potvrdením z Úradu práce, sociálnych vecí a rodiny o priznaní dávky v hmotnej núdzi.  
	JFV boli poskytnuté na preklenutie finančnej tiesne do priznania a vyplatenia dávky v hmotnej núdzi na zabezpečenie základných životných potrieb v súlade so Zásadami, a to vo výške od 20,00 € do 100,00 € na základe individuálneho posúdenia a v preukázanom naliehavom prípade. 
	Bolo zistené, že komisia sociálnych vecí a bývania MZ MČ B-NM v súlade so Zásadami odporučila zamietnuť v roku 2012 dve žiadosti o poskytnutie JFV. Jednalo sa o nesplnenie podmienok Zásad, na základe ktorých sa JFV poskytujú.

	JFV pre rodiny s deťmi boli MČ B-NM priznané žiadateľom prevažne na nákup oblečenia pre deti, úhradu výdavkov spojených so štúdiom detí, príp. iný účel.   
	Kontrolou spisových obalov žiadateľov bolo zistené, že k žiadostiam o JFV boli doložené potrebné doklady, preukazujúce potrebu finančnej výpomoci /potvrdenie     o príjme žiadateľa za posledných 12 mesiacov, náklady na domácnosť, potvrdenie    o poberaní prídavku a výživného na dieťa a i. súvisiace doklady/. Bolo zistené, že JFV boli rodinám s deťmi priznané vo výške stanovenej v Zásadách podľa výpočtu  príjmu, a to vo výške do 150,00 € s 1 dieťaťom, vo výške do 180,00 €  s 2 deťmi        a vo výške do 250,00 € s 3 a viac deťmi. 
	Komisia sociálnych vecí a bývania odporučila zamietnuť žiadosť o poskytnutie JFV v roku 2013 v jednom prípade z dôvodu, že príjem rodiny presahoval Zásadami stanovenú hranicu. 
	V zmysle Zásad môže starosta MČ B-NM 2 krát v priebehu roku poskytnúť JFV rodinám, v ktorých sa matke súčasne narodili dve a viac detí na úhradu zvýšených výdavkov vo výške 35,00 € na jedno dieťa. Preverením vyššie uvedeného neboli zistené nedostatky. 	K žiadostiam o poskytnutie  uvedených  JFV boli doložené rodné listy detí žiadateľa.
	Na základe vyššie uvedených skutočností, kontrolná skupina hodnotí stav na preverovanom úseku činnosti za postačujúci. Pri posudzovaní možnosti poskytnutia JFV bolo postupované v zmysle platných právnych predpisov a v zmysle Zásad MČ B-NM.
k bodu 2/:

Poskytovanie jednorazovej finančnej výpomoci rodinám s deťmi
- príspevok pri narodení dieťaťa

	Mestská časť Bratislava - Nové Mesto poskytuje príspevok pri narodení dieťaťa každoročne od roku 2001. Finančný dar rodičom novonarodených detí je odovzdávaný slávnostne šesť krát ročne spolu s vecným darom. 
	Finančný príspevok je poskytovaný podľa platných Zásad poskytovania finančných výpomocí obyvateľom MČ B-NM /ďalej iba „Zásady“/. V roku 2012 sa jednalo o narodené deti v počte 429 /vyplatených 85.800,00 €/ a v roku 2013 v počte 455 /vyplatených 91.000,00 €/. V roku 2012 bolo čerpanie rozpočtovaných finančných prostriedkov na narodené deti vo výške 99,48 % a v roku 2013 bolo percento plnenia taktiež vo výške 99,48 %.
	Starosta MČ B-NM podľa čl.IV. Zásad poskytne pri narodení dieťaťa obyvateľke MČ B-NM JFV v peňažnej forme vo výške 200,00 € z rozpočtových zdrojov samosprávy mestskej časti. 
Pri narodení prvého dieťaťa v bežnom roku na území mestskej časti Bratislava - Nové Mesto predstaviteľ samosprávnych orgánov priamo v pôrodnici odovzdá matke dieťaťa, ktorá je občiankou Slovenskej republiky, finančný dar v hodnote 200,00 €.
Z uvedeného vyplýva, že pri poskytovaní uvedených príspevkov sa skúma v prvom prípade trvalý pobyt matky v mestskej časti Bratislava - Nové Mesto a v druhom prípade občianstvo.
	Podkladom k vystaveným platobným poukazom pri úhrade JFV pri narodení dieťaťa je zoznam rodičov s trvalým pobytom v MČ B-NM k určitému dátumu v danom roku. Zoznam vypracúva zodpovedná pracovníčka na základe žiadostí        o poskytnutie JFV pri narodení dieťaťa s doložením fotokópie občianskeho preukazu matky a rodného listu dieťaťa za účelom poskytnutia uvedeného finančného príspevku. Preverením zoznamov a doložených príloh neboli zistené nedostatky. Zoznamy rodičov obsahujú meno, adresu, sumu príspevku a podpisy rodičov s uvedením dátumu prijatia poskytnutého príspevku.
	Kontrolou náležitostí, uvádzaných na platobných poukazoch, neboli zistené nezrovnalosti. V súlade so schváleným rozpočtom a platnou rozpočtovou skladbou sú platobné poukazy doplnené požadovanými náležitosťami, uhrádzanou finančnou čiastkou z bežného účtu organizácie, ako i overenia správcu rozpočtovej kapitoly.  Kontrolu prípustnosti po stránke rozpočtového krytia potvrdzuje vedúca oddelenia hospodárskeho a finančného a prednosta úradu. Poverený pracovník učtárne overuje vecnú a číselnú správnosť predkladaných dokladov. Finančná čiastka uvedená v platobnom poukaze sa prostredníctvom pokladne v hotovosti prevezme zodpovednou pracovníčkou sociálneho oddelenia organizácie a pripraví na slávnostné odovzdanie rodičom narodených detí /finančná klasifikácia 10403, ekonomická klasifikácia 642014, zdroj 41, program 9.4., hospodárske stredisko 0520,  číslo pokladničného dokladu, dátum, suma/. 

	V súvislosti s poskytovaním JFV, ako príspevku pri narodení dieťaťa, boli doložené i doklady, súvisiace so zabezpečením vecných darov odovzdávaných rodičom detí, t.j. podbradníky s výšivkou erbu mestskej časti. Aj táto činnosť je zabezpečovaná pracovníčkou zodpovednou za kontrolovanú agendu /prieskum trhu, cenová ponuka, žiadanka na objednávku, objednávka, faktúra, likvidačný list             k faktúre/. Proces zabezpečenia a financovania uvedenej služby zodpovedá pravidlám určenými MÚ B-NM. Ostatné vecné dary /ružička, hrkálka/ sú uhrádzané z darovacieho fondu starostu MČ B-NM. 

Poskytovanie jednorazovej finančnej výpomoci rodinám s deťmi
- zakúpenie školských potrieb a školskej aktovky

	Mestská časť Bratislava - Nové Mesto poskytuje príspevok na zakúpenie školských potrieb a školskej aktovky každoročne na základe vyššie uvedených Zásad, bodu II.: Starosta MČ B-NM môže poskytnúť JFV vo výške 35,00 € matke, ktorej dieťa nastupuje do prvej triedy obecnej základnej školy v rámci MČ B-NM, a to na zakúpenie školských potrieb a školskej aktovky za predpokladu, že o túto finančnú výpomoc štandardne požiada na začiatku školského roku.
	V roku 2012 boli poskytnuté JFV na zakúpenie školských potrieb v počte 147 v celkovej sume 5.145,00 €. V roku 2013 sa jednalo o počet 163 v celkovej sume 5.705,00 €. 
Podľa vyhodnotenia čerpania rozpočtu – Rodiny a deti, bola v roku 2012 rozpočtovaná čiastka 14.265,00 € a čerpanie bolo vo výške 13.367,10 €. V tejto položke sú zahrnuté JFV na zakúpenie školských potrieb vo vyššie  uvedenej sume, JFV na vianočné sviatky vo výške 2.950,00 €, JFV priznané individuálne vo výške 1.300,00 € a JFV vo výške 3.972,10 € na letnú detskú rekreáciu pre deti zo sociálne slabších rodín. V roku 2013 bola celkovo rozpočtovaná čiastka pre rodiny s deťmi vo výške 10.149,00 €, čerpanie vo výške 9.420,00 €, z toho JFV na školské potreby vo výške vyššie uvedenej, JFV na vianočné sviatky vo výške 2.590,00 € a JFV priznané individuálne vo výške 1.125,00 €.
	Údaje o deťoch, ktoré mali nastúpiť do prvej triedy základnej školy v MČ B-NM v septembri kontrolovaných rokov boli vyžiadané zo základných škôl zodpovednou pracovníčkou za preverovanú agendu. Na základe týchto údajov boli vypracované zoznamy, resp. dodatky rodičov detí, ktorí majú trvalé bydlisko v MČ B-NM a týmto boli zaslané informácie o možnosti poskytnutia JFV na zakúpenie školských potrieb a školskej aktovky vo výške 35,00 €. Tlačivo žiadosti bolo doručené v prílohe listu. Po preverení osobných údajov za účelom poskytnutia uvedenej finančnej pomoci rodičia boli oboznámení o poskytnutí predmetnej JFV prostredníctvom pokladne miestneho úradu v dohodnutých termínoch po nástupe detí do školy. Súčasne v obálke boli odovzdané starostovské listy pre prváčikov.
	Kontrolou vystavených platobných poukazov neboli zistené nedostatky. V zmysle Zásad poskytovania finančných výpomocí uvedené financie boli poskytnuté rodičom, resp. matkám detí prváčikov, ktoré majú trvalé bydlisko vyznačené v občianskom preukaze v MČ B-NM a ktorých deti nastúpili do prvej triedy obecnej základnej školy v MČ B-NM. Prevzatie sumy 35,00 € je vyznačené v zoznamoch /meno matky, adresa bydliska, číslo občianskeho preukazu, dátum prevzatia a podpis/. Vypracované zoznamy boli schválené finančným oddelením a prednostom MÚ B-NM ako i starostom MČ B-NM.

Poskytovanie jednorazovej finančnej výpomoci rodinám s deťmi
- letná detská rekreácia pre deti zo sociálne slabších rodín

	V súlade s čl. VI. Zásad poskytovania finančných výpomocí obyvateľom MČ  B-NM môže MÚ B-NM, ako výkonný orgán MZ MČ B-NM, pripraviť počas letných prázdnin detskú rekreáciu pre deti zo sociálne slabších rodín s výškou úhrady podľa stavu finančných prostriedkov schválených v rámci rozpočtu na sociálne účely.
	Kontrolované oddelenie sociálnych služieb organizačne zabezpečilo vykonanie uvedenej letnej detskej rekreácie v roku 2012, ktorá bola oddelením rozpočtovaná vo výške 3.972,10 €. V roku 2013 kontrolované oddelenie taktiež podobne ako v predchádzajúcom roku organizačne pripravilo konanie letnej detskej rekreácie zo sociálne slabších rodín s tým, že podľa vyjadrenia zodpovednej pracovníčky bola rekreácia zabezpečovaná na základe rozhodnutia starostu MČ     B-NM občianskym združením Moonlight camp /projekt Na palube jednorožca/. Uvedenému občianskemu združeniu bola opakovane poskytnutá MČ B-NM dotácia na základe zmluvy o poskytnutí dotácie. Kontrola vyúčtovania poskytnutej dotácie nebola predmetom kontroly oddelenia sociálnych služieb, zameranej na poskytovanie finančných výpomocí obyvateľom MČ B-NM.   	
	Na základe odporučenia Úradu práce, sociálnych vecí a rodiny Bratislava  a prihlášky rodičov detí zo sociálne slabších rodín Komisia sociálnych vecí a bývania MZ MČ B-NM v roku 2012 a v roku 2013 prerokovala finančnú a sociálnu situáciu rodín a odporučila priznať JFV na úhradu nákladov na pobyt detí na letné detské rekreácie, ktoré organizoval MÚ B-NM. 
	Kontrolou výberu organizátora v roku 2012 a zoznamu detí, ktoré sa mali zúčastniť rekreácie v roku 2012 a 2013, ako i financovania,  neboli zistené nedostatky. Úrad práce, sociálnych vecí a rodiny Bratislava zaslal MÚ B-NM zoznam detí zo sociálne slabších rodín, zoznam detí zverených do starostlivosti nahrádzajúcej starostlivosť rodičov a zoznam detí rodičov, ktorí poberajú náhradné výživné, a to v počte 36 detí. Z uvedeného počtu rodičia prihlásili 16 detí v roku 2012 a 19 detí v roku 2013. Individuálnou formou žiadosti o poskytnutie JFV na úhradu letnej detskej rekreácie pre svoje deti požiadali v roku 2012 štyria rodičia a v roku 2013 traja rodičia, ktorí boli oslovení na základe nahlásenia zo základných škôl MČ B-NM. Rekreácia uskutočnená v roku 2012 bola organizovaná prostredníctvom občianskeho združenia „Pre radosť“. Starosta MČ B-NM schválil v roku 2012 rekreovanie 23 deťom, s trvalým pobytom v MČ B-NM v celkovej čiastke 3.972,10 € /cena poukazu 172,70 €/. Táto čiastka bola v súlade so schváleným rozpočtom MČ B-NM na rok 2012. Výber rekreačného zariadenia bol vykonaný na základe prieskumu trhu v zmysle zákona č.25/2006 Z.z. o verejnom obstarávaní a o zmene    a doplnení niektorých zákonov. V roku 2013 v rámci organizačného zabezpečenia bol taktiež zabezpečený výber rekreačného zariadenia bez jej realizácie podľa prieskumu trhu. 
          Pri priznaní JFV na úhradu letnej detskej rekreácie v roku 2012 vo výške 345,40 € pre štyri deti zodpovedná pracovníčka v návrhu pre komisiu MZ MČ B-NM vychádzala z výpočtu potreby /stravovanie detí a rodičov, náklady na domácnosť/ a príjmu rodiny žiadateľov /otca, matky, prídavky na deti, výživné, dávka v hmotnej núdzi/. Priznané finančné prostriedky boli poukázané priamo na účet občianskeho združenia „Pre radosť“, ktoré rekreáciu detí zabezpečovalo vo vybranom rekreačnom zariadení Duchonka Land v Prašiciach na základe objednávky č.301/2012. Fakturácia a úhrada boli realizované v súlade s dohodnutými platobnými podmienkami.   
	V roku 2013 kontrolované oddelenie iba nahlásilo deti v počte 23 podľa vyššie uvedených kritérií /bez priznania JFV/ občianskemu združeniu MOONGLIGH CAMP. Rozpočtovým opatrením starostu MČ B-NM č.58 v súlade s § 14 ods. 2 písm. a/ zákona NR SR č.583/2004 Z.z. v znení n.p. bol povolený presun rozpočtových prostriedkov v časti bežných výdavkov v čiastke 3.611,00 € /program Transfery v rámci verejnej správy občianskemu združeniu z programu Ďalšie soc. služby na dávku v hmotnej núdzi/. 
Vyúčtovanie dotácie, ktorá bola poskytnutá občianskemu združeniu nebolo predmetom vykonávanej kontroly:
	Oddelenie sociálnych služieb MÚ MČ B-NM postupovalo pri poskytovaní jednorazovej finančnej výpomoci rodinám s deťmi a poskytovaní finančných prostriedkov z rozpočtu MČ B-NM na letnú detskú rekreáciu pre deti zo sociálne slabších rodín v súlade s platnými Zásadami poskytovania finančných výpomocí obyvateľom mestskej časti Bratislava -Nové Mesto.

k bodu 3/:

	V súlade s platnými Zásadami poskytovania finančných výpomoci obyvateľom MČ B-NM môže MÚ B-NM, ako výkonný orgán MZ MČ B-NM poskytnúť jednorazovú finančnú výpomoc k Vianociam obyvateľom MČ B-NM, ktorí sú v hmotnej núdzi, ktorým boli zverené deti do náhradnej starostlivosti a nezamestnaným.
	Pracovníčky oddelenia sociálnych služieb MÚ B-NM, na základe odporúčania Úradu práce, sociálnych vecí a rodiny Bratislava, spracujú podklady pre rozhodovanie Komisie sociálnych vecí a bývania pre poskytnutie JFV k Vianociam pre obyvateľov, ktorí sú v hmotnej núdzi a nezamestnaných. Pre rozhodnutie o poskytnutí JFV k Vianociam pre dôchodcov spracuje podklady Sociálna poisťovňa, ktorá ich poskytne oddeleniu sociálnych služieb MÚ B-NM. 
U dôchodcov, ktorí individuálne požiadali o poskytnutie vianočnej výpomoci bol oddelením sociálnych služieb vyžiadaný platný doklad o výške dôchodku, prehlásenie, že žijú osamelí a ich dôchodok je jediným zdrojom príjmu. Pre rok 2012 bola určená výška dôchodku na 340,00 €. 

Výška výpomoci bola stanovená nasledovne: pre rodiny s jedným dieťaťom – 50,00 €, rodiny s dvomi a viac deťmi – 70,00 €, zverené deti do náhradnej starostlivosti – 70,00 €, nezamestnaní – 40,00 €, dôchodcovia – 50,00 €, dôchodcovia individuálne žiadajúci JFV – 30,00 €. Výška finančných výpomocí bola stanovená v súlade s platnými Zásadami poskytovania finančných výpomocí obyvateľom MČ B-NM. Komisia sociálnych vecí a bývania MZ MČ BNM prerokovala poskytnutie JFV k Vianociam 2012 na svojom zasadnutí dňa 19.11.2012                    a uznesením č.9/5/1 odporučila poskytnúť JFV pre 574 obyvateľov MČ B-NM v celkovej výške 21.290,00 €.
	
Kontrolná skupina preverila podklady z oddelenia sociálnych služieb MÚ       B-NM a porovnala ich s podkladmi z ekonomického oddelenia a evidenciou osôb, ktorým bola skutočne vyplatená JFV k Vianociam v čiastkach určených pre jednotlivé kategórie poberateľov. V kategórii rodiny s deťmi spĺňalo nárok 55 rodín v sume 3.290,00 €. Skutočne vyplatených bolo 49 rodín v sume 2.950,00 €.
V jednotlivých kategóriách rodiny s deťmi boli poskytnuté JFV nasledovne:
Rodiny s jedným dieťaťom – nárok na JFV spĺňalo 28 rodín a poskytnutá JFV bola 24 rodinám v sume 1.200,00 €. Rodiny s dvomi a viac deťmi JFV spĺňalo 10 rodín a poskytnutá JFV bola 8 rodinám v sume 560,00 €. Rodiny so zverenými deťmi do náhradnej starostlivosti JFV spĺňalo 17 rodín a skutočne poskytnutá JFV bola 17 rodinám v sume 1.190,00 €. 
V kategórii nezamestnaní spĺňalo podmienky 161 osôb a poskytnutá bola 130 osobám v sume 5.200,00 €. V kategórii dôchodcovia, nárok na výplatu spĺňalo 41 osôb a poskytnutá bola 32 osobám v sume  1.600,00 €. U dôchodcov s individuálnou žiadosťou o JFV požiadalo 319 osôb, ktorým bola JFV vyplatená v čiastke      9.570,00 €.
Napriek písomnej výzve z oddelenia sociálnych služieb MÚ B-NM si JFV niektoré osoby a rodiny neprevzali. Skutočne si prevzalo JFV 530 osôb v sume 19.320,00 €, čo je menej o 1.970,00 € oproti rozpočtovaným prostriedkom.
Kontrolná skupina výberovou metódou preverila naplnenie stanovených požiadaviek pre možnosť poskytnutia JFV a nezistila žiadne pochybenie.
	
Obdobne aj pre rok 2013 bola stanovená výška dôchodku do 340,00 € u dôchodcov, ktorí individuálne požiadali o poskytnutie JFV k Vianociam. Výška JFV k Vianociam zostala pre jednotlivé kategórie oproti roku 2012 nezmenená.
Komisia sociálnych vecí a bývania MZ MČ BNM prerokovala poskytnutie JFV k Vianociam 2013 na svojom zasadnutí dňa 18.11.2013 a uznesením č.9/5/1 odporučila poskytnúť JFV pre 423 obyvateľov MČ B-NM v celkovej výške    16.590,00 €, čo je oproti roku 2012 menej o 4.700,00 € a celkove v počte poskytnutých výpomocí menej o 15 %. Výplata JFV bola realizovaná v určenom termíne. Kontrolnej skupine bol predložený zoznam občanov, ktorí si prevzali finančné výpomoci. V kategórií rodiny s deťmi spĺňalo nárok 51 rodín a skutočne vyplatených bolo 43 rodín v sume 2.590,00 €.
V kategórii rodiny s deťmi; s jedným dieťaťom spĺňalo JFV 25 rodín a skutočne JFV bola poskytnutá 21 rodinám v sume 1.050,00 €. U rodín s dvomi a viac deťmi spĺňalo podmienky na vyplatenie JFV 10 rodín a skutočne poskytnutá JFV bola         8 rodinám v sume 560,00 €. U rodín so zverenými deťmi do náhradnej starostlivosti nárok JFV spĺňalo 16 rodín a skutočne poskytnutá JFV bola pre 14 rodín v sume 980,00 €. 
V kategórii nezamestnaní spĺňalo nárok na JFV 172 osôb a skutočne bola JFV poskytnutá 133 osobám v sume 5.320,00 €. V kategórii dôchodcovia kritériá spĺňalo 32 osôb a svoj nárok na JFV si uplatnilo 30 osôb v celkovej sume 1.500,00 €. U dôchodcov s individuálnou žiadosťou o JFV požiadalo 188 osôb, ktorým bola JFV vyplatená v čiastke 5.640,00 €.
Spolu JFV bola vyplatená 394 osobám v sume 15.050,00 €, čo je oproti rozpočtu menej o 1.540,00 €. Zopakovali sa prípady, tak ako v roku 2012,  že napriek písomnej výzve niektoré osoby a rodiny svoj nárok na JFV nevyužili.

Kontrolná skupina výberovou metódou preverila naplnenie stanovených požiadaviek pre možnosť poskytnutia JFV a nezistila žiadne pochybenie.
	Kontrolou platobných poukazov neboli zistené rozdiely. Vyplatené finančné čiastky súhlasia so schváleným  zoznamom JFV obyvateľov k Vianociam. JFV boli vyplatené podľa zoznamu prostredníctvom pokladne MÚ B-NM.
	Kontrolná skupina hodnotí stav na uvedenom úseku činnosti za postačujúci.

Záver:	

	Kontrolou, zameranou na poskytovanie finančných výpomocí obyvateľom MČ B-NM na preklenutie finančnej tiesne, poskytovanie jednorazovej finančnej výpomoci pre rodiny s deťmi zo sociálne slabších rodín, nezamestnaných obyvateľov,                 dôchodcov mestskej časti Bratislava - Nové Mesto, poskytovanie finančných prostriedkov z rozpočtu MČ B-NM na letnú detskú rekreáciu pre deti zo sociálne slabších rodín a jednorazovej finančnej výpomoci k Vianociam obyvateľom MČ B-NM, poberajúcim dávku v hmotnej núdzi a obyvateľom, ktorým boli zverené deti do starostlivosti, nahrádzajúcej starostlivosť rodičov v súlade s platnými právnymi normami a Zásadami poskytovania finančných výpomocí obyvateľom MČ B-NM za obdobie rokov 2012 - 2013., neboli zistené nedostatky. Z uvedeného dôvodu bol vypracovaný Záznam z kontroly a k správe z kontroly nie je potrebné prijať ukladacie uznesenie. 
	Kontrolná skupina preverila zabezpečenie poskytovania jednorazových finančných výpomocí obyvateľom MČ B-NM na preklenutie finančnej tiesne a na ostatné mimoriadne výdavky, ktoré neboli schopní pokryť z vlastného príjmu, predovšetkým na ošatenie, drobné opravy v domácnosti, vybavenie detí pred nástupom do školy, úhradu letného detského tábora a príspevky k vianočným sviatkom a konštatuje, že pracovníčky oddelenia sociálnych služieb v spolupráci so stálou komisiou sociálnych vecí a bývania MZ MČ B-NM sa zodpovedne venujú riešeniu uvedenej problematiky v súlade s platnými právnymi normami a Zásadami poskytovania finančných výpomocí obyvateľom MČ B-NM
	V súvislosti s kontrolou možno konštatovať, že zodpovedné pracovníčky oddelenia sociálnych služieb MÚ B-NM pri svojej práci dodržiavajú všeobecne záväzné, ako i vnútorné predpisy a plnia si svoje pracovné úlohy zodpovedne a na požadovanej úrovni.